Zagreb, 27. srpnja 2017.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15., u daljnjem tekstu: ZSSI), **na zahtjev dužnosnika Nikole Knežića, općinskog načelnika Općine Dubrovačko Primorje,** za davanjem mišljenja Povjerenstva, na 187. sjednici, održanoj 27. srpnja 2017.g., daje sljedeće:

**MIŠLJENJE**

**Na temelju članka 13. stavaka 1. i 2. ZSSI-a, dužnosnik Nikola Knežić, općinski načelnik Općine Dubrovačko Primorje, može, za vrijeme profesionalnog obnašanja navedene dužnosti za trgovačko društvo Čistoća d.o.o., Dubrovnik, obavljati poslove savjetnika na dva projekta iz područja održivog gospodarenja otpadom bez stjecanja naknade za obavljanje tih poslova.**

Obrazloženje

Zahtjev za davanjem mišljenja Povjerenstva podnio je dužnosnik Nikola Knežić, općinski načelnik Općine Dubrovačko Primorje. U knjigama ulazne pošte zahtjev je zaprimljen 19. srpnja 2017.g. pod poslovnim brojem 711-U-4937-M-155/17-01-1, povodom kojeg se vodi predmet broj M-155/17.

Člankom 3. stavkom 1. podstavkom 43. ZSSI-a propisano je da su općinski načelnici  i njihovi zamjenici dužnosnici u smislu navedenog Zakona, stoga je i Nikola Knežić, povodom obnašanja dužnosti općinskog načelnika Općine Dubrovačko Primorje, obvezan postupati sukladno odredbama ZSSI-a.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Dužnosnik traži mišljenje Povjerenstva smije li za vrijeme obnašanja dužnosti općinskog načelnika Općine Dubrovačko Primorje biti angažiran kao savjetnik u trgovačkom društvu Čistoća d.o.o., Dubrovnik na poslovima provedbe Zakona o održivom gospodarenju otpadom te svih povezanih zakona i provedbenih propisa te na poslovima koji se odnose na odlagalište Grabovica. Dužnosnik navodi da bi navedene usluge savjetovanja pružao bez naknade.

U izvješću o imovinskom stanju koje je dužnosnik Nikola Knežić podnio Povjerenstvu povodom ponovnog izbora na istu dužnost dužnosnik je naveo da će dužnost općinskog načelnika Općine Dubrovačko Primorje, u mandatu 2017.g. – 2021.g., obnašati profesionalno uz primanje plaće.

Uvidom u podatke sudskog registra nadležnog Trgovačkog suda u Splitu, Stalna služba u Dubrovniku, utvrđeno je da je pod matičnim brojem subjekta 060158961 upisano trgovačko društvo ČISTOĆA d.o.o. za komunalnu djelatnost, održavanje čistoće i odlaganje komunalnog otpada te da je jedan od osnivača navedenog trgovačkog društva Općina Dubrovačko Primorje.

Člankom 13. stavkom 1. ZSSI-a propisano je da za vrijeme obnašanja javne dužnosti na koju je izabran, odnosno imenovan dužnosnik ne smije obnašati drugu javnu dužnost, osim ako je zakonom drugačije propisano.

Člankom 13. stavkom 2. ZSSI-a propisano je da dužnosnici koji profesionalno obnašaju javnu dužnost za vrijeme njezina obnašanja ne mogu uz naknadu ili radi ostvarivanja prihoda obavljati druge poslove u smislu redovitog i stalnog zanimanja osim ako Povjerenstvo, na prethodni zahtjev dužnosnika, utvrdi da predmetni poslovi ne utječu na zakonito obnašanje javne dužnosti.

S obzirom da se obavljanje funkcije savjetnika trgovačkog društva čiji su suosnivači jedinice lokalne samouprave ne smatra obavljanjem druge javne dužnosti te da će dužnosnik bez stjecanja naknade kao savjetnik od strane navedenog trgovačkog društva biti angažiran na dva projekta povezana sa programima održivog gospodarenja otpadom, što nema obilježja obavljanja drugih poslova u smislu redovitog i stalnog zanimanja za vrijeme profesionalnog obnašanja dužnosti dužnosnik može, istodobno s obnašanjem dužnosti općinskog načelnika Općine Dubrovačko Primorje, pružati opisane savjetničke usluge trgovačkom društvu Čistoća d.o.o.

Slijedom navedenog, Povjerenstvo je dalo mišljenje kako je navedeno u izreci ovoga akta.

ZAMJENICA PREDSJEDNICE POVJERENSTVA

Tatijana Vučetić, dipl. iur.

Dostaviti:

1. Dužnosnik Nikola Knežić, elektronička dostava
2. Objava na internetskoj stranici Povjerenstva
3. Pismohrana